A Bizottság 1125/96/EK rendelete

(1996. június 24.)

a burgonyatermelőknek kifizetett minimálárak és kompenzációs kifizetések tekintetében az 1766/92/EGK tanácsi rendelet alkalmazása részletes szabályainak megállapításáról szóló, 1995. január 17-i 97/95/EK bizottsági rendelet, valamint a burgonyakeményítő-gyártási kvótarendszer létrehozásáról szóló 1868/94/EK tanácsi rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 923/96/EK rendelettel [1] módosított, a gabonapiac közös szervezéséről szóló, 1992. június 30-i 1766/92/EGK tanácsi rendeletre [2] és különösen annak 8. cikke (5) bekezdésére,

tekintettel a legutóbb a 206/96/EK rendelettel [3] módosított, a burgonyakeményítő-gyártási kvótarendszer létrehozásáról szóló, 1994. július 27-i 1868/94/EK tanácsi rendeletre [4] és különösen annak 8. cikkére,

mivel a legutóbb a 206/96/EK rendelettel módosított 97/95/EK rendelet [5] megállapítja a burgonyatermelőknek fizetendő minimálár és kompenzációs kifizetés tekintetében az 1766/92/EGK rendelet, valamint a burgonyakeményítő termelésére vonatkozó kontingensrendszer létrehozásáról szóló 1868/94/EK tanácsi rendelet alkalmazásának részletes szabályait;

mivel a 97/95/EK rendelet többek között rögzíti, hogy a keményítőgyártó vállalkozásokhoz szállított burgonya minimális keményítőtartalma 13 %; mivel az 1995. december 20-i 2953/95/EK rendelet, amely egyes tagállamokra nézve az 1995/96-os gazdasági évre megállapítja a keményítőburgonya minimális keményítőtartalmát [6], eltér ettől a szabálytól a 97/95/EK rendelet 6. cikk (2) bekezdés második albekezdése alapján, amely Ausztria, Franciaország, Hollandia, Németország és Dánia esetében 12,8 %-ban állapítja meg a minimális keményítőtartalmat;

mivel a tapasztalatok fényében ezt az eltérést állandó jelleggel be kell vezetni a 97/95/EK rendeletbe, lehetővé téve a keményítőgyártóknak, hogy 13 % alatti keményítőtartalommal rendelkező burgonyaszállítmányokat is elfogadjanak, feltéve, hogy az ebből a burgonyából készíthető keményítő mennyisége nem haladja meg alkvótájuk 1 %-át; mivel a 13. cikk kiegészítésével pontosítandók a minimálisan megengedett tartalom alatti keményítővel rendelkező szállítmányok elfogadásával járó büntetések;

mivel felül kell vizsgálni a burgonyának az 1. cikk (f) bekezdésben szereplő meghatározását;

mivel a 7. cikk kiegészítésével a kompenzációs kifizetés nyújtásának feltételeit, a 11. cikk kiegészítésével pedig a prémium nyújtásának feltételeit tisztázni kell;

mivel a Gabonapiaci Irányítóbizottság nem foglalt állást az elnöke által megállapított határidőn belül,

ELFOGADTA EZT A RENDELETET:

1. cikk

A 97/95/EK rendelet szövege a következőképpen módosul:

1. Az 1. cikk f) pontja helyébe a következő rendelkezés lép:

"f) burgonya: az 1766/92/EK rendelet 8. cikke szerinti, a 6 cikk (2) bekezdése második albekezdésének alkalmazása kivételével, legalább 13 % keményítőtartalommal rendelkező burgonyakeményítő készítésére szánt burgonya";

2. A 6. cikk (2) bekezdése helyébe a következő rendelkezés lép:

"(2) Az elfogadott szállítmányok keményítőtartalmának legalább 13 %-nak kell lennie.

A keményítőfeldolgozó vállalkozások azonban elfogadhatnak olyan burgonyaszállítmányt is, amelynek keményítőtartalma 13 %-nál alacsonyabb, amennyiben az e burgonyából előállítható keményítő nem haladja meg alkontingensük 1 %-át. Ebben az esetben a fizetendő minimális ár a 13 %-os keményítőtartalmú burgonyára érvényes ár";

3. a 7. cikk (1) bekezdésének első albekezdése a következő szövegrésszel egészül ki:

"Nem nyújtható támogatás az olyan keményítőre, amely nem hibátlan és piacképes minőségű burgonyából készült, sem az olyan keményítőre, amely 13 %-osnál alacsonyabb keményítőtartalmú burgonyából készült, kivéve a 6. cikk (2) bekezdése második albekezdésének alkalmazása esetében.";

4. a rendelet a következő 7a. cikkel egészül ki:

"7a. cikk

A termelők részére kompenzációs kifizetés csak olyan burgonyára nyújtható, amely hibátlan és piacképes minőségű, a szállított burgonya keményítőtartalma alapján, a II. mellékletben megállapított mértékeknek megfelelően. Nem nyújtható kompenzációs kifizetés olyan burgonyára, amely nem hibátlan és piacképes minőségű, sem olyan burgonyára, amelynek keményítőtartalma 13 %-nál alacsonyabb, kivéve a 6. cikk (2) bekezdése második albekezdésének alkalmazása esetében.";

5. A 11. cikk (1) bekezdés b) pontja helyébe a következő rendelkezés lép:

"b) Az 1868/94/EK rendelet 5. cikke szerinti támogatás esetében a következő feltételekkel:

- a feldolgozó vállalkozás igazolja, hogy a szóban forgó keményítőt az adott gazdasági év során állította elő,

- a vállalkozás igazolja, hogy a Közösségben termelt és keményítő előállításához felhasznált összes burgonyáért nem fizetett kevesebbet a gyártó céghez való beszállítás paritásán számítva az 1766/92/EGK rendelet 8. cikk (1) bekezdése szerinti árnál,

- a vállalkozás igazolja, hogy a szóban forgó keményítőt a 4. cikk szerinti termelési szerződések hatálya alá tartozó burgonyából állították elő.";

6. a 13. cikk (4) bekezdés első francia bekezdésében a "szóban forgó százalék" szövegrész helyébe a "jegyzett százalék" szövegrész lép;

7. a 13. cikk (4) bekezdése a következő bekezdéssel egészül ki:

"(4a) Ha a 6. cikk (2) bekezdésétől eltérően a 13 %-osnál alacsonyabb keményítőtartalmú szállítmányokból előállítható keményítő:

- meghaladja a feldolgozó vállalkozás alkvótájának az 1 %-át, a többletmennyiségre nem nyújtható támogatás. Ezenfelül a megállapított többletszázalék tízszeresével kell csökkenteni az alkontingensért nyújtott támogatást,

- meghaladja a feldolgozó vállalkozás alkontingensének 11 %-át, az adott évben nem nyújtható több támogatás. Ezenfelül a feldolgozó vállalkozás nem vehető figyelembe a támogatás szempontjából a következő gazdasági évben.";

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Rendelkezéseit 1996. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. június 24-én.

a Bizottság részéről

Franz Fischler

a Bizottság tagja

[1] HL L 126., 1996.5.24., 37. o.

[2] HL L 181., 1992.7.1., 21. o.

[3] HL L 27., 1996.2.3., 7. o.

[4] HL L 197., 1994.7.30., 1. o.

[5] HL L 16., 1995.1.24., 3. o.

[6] HL L 308., 1995.12.21., 44. o.

--------------------------------------------------